Farsund-drapet: Innrømmer å ha vært på åstedet
Det var tirsdag kveld at politiet fant en 57-åring drept i sitt hjem i Vanse ved Farsund. Politiet rykket ut til stedet etter flere tips og bekymringsmeldinger. Etter torsdagens fengslingsmøte ble det klart at alle de tre siktede for drapet blir varetektsfengslet i fire uker med brev- og besøksforbud, og to av dem i fullstendig isolasjon. I forklaringen til 32-åringen under møtet kom det fram at han var på åstedet etter at den avdøde var død, men ikke før dette. Andre forklaringer i saken knytter derimot siktede til åstedet og avdøde på det tidspunktet drapet antas å ha skjedd, på en slik måte at vilkåret om skjellig grunn til mistanke anses oppfylt, kommer det fram i kjennelsen. - Jeg har ikke snakket med min klient etter at kjennelsen kom, og ønsker ikke å kommentere noe ut over at han nekter straffskyld i saken, sier 32-åringens forsvarer, Gunhild Bergan, til VG Nett. Påtalemyndighetene fikk torsdag medhold i kravet om at fengslingsmøtet skulle gå for lukkede dører.Forsvareren til 31-åringen opplyser til VG Nett at de vil de vil anke fengslingen. - Vi bestemte oss for det umiddelbart. Han stiller seg totalt uforstående til at han er en av de siktede, så dette vil han ikke akseptere, sier advokat Sigvard Bilstad til VG Nett. Han forteller at klienten har forklart at han var i nærheten i det aktuelle tidsrommet, men at han ikke er involvert i drapet. Den siste av de siktede aksepterer fengslingen, men erkjenner ikke straffskyld. - Min klient forstår at politiet vil undersøke saken, og at dette er en alvorlig tid og dermed kan ta tid, sier advokat Sveinung Søndervik Johnsen.- Saken står fortsatt likt som i går, med at samtlige av de tre siktede har nektet straffskyld for drapet og medvirkning, sier politiadvokat Hellek Rue til VG Nett. Han sier at på nåværende tidspunkt er det ikke aktuelt å utvide siktelsen. - Etterforskningen vår vil undersøke hva som skjedde forut, under og etter at 57-åringen ble drept. Når vi har det avklart vil vi vurdere siktelsen på hver enkelt av dem.Rue forteller at politiet nå jobber med å finne ut hvem som utførte drapet, og jobber parallelt med mulige motiver. - Vi jobber blant annet opp mot at drapet kan ha bakgrunn i fornærmedes historikk. Politiet har avhørt mellom 10 til 12 vitner, og enkelte av dem flere ganger får VG Nett opplyst. De har også gjennomført åstedsundersøkelser og ransakelser i bopelene til alle de tre siktede. Politiet har også et stort teknisk beslagsmateriale å gå gjennom, både klær, gjenstander og mobiltelefoner.Etter det VG kjenner til skal politiet ha oppsøkt leiligheten til den døde personen etter flere tips om at en av de siktede skal ha fortalt andre om drapet. De tre pågrepne skal etter det VG får opplyst ha tilknytning til rusmiljøet. Den ene av de tre, som regnes som hovedmistenkt, skal være en kjenning av politiet. Alle tre ble pågrepet i sine respektive hjem mellom klokken 01.00-05.00 natt til onsdag. Ifølge politiet hadde den drepte vært død en stund da politiet fant han, men Rue ønsker ikke å kommentere hvordan 57-åringen ble drept. Alle tre nekter straffskyld i saken.
En av de tre siktede for drapet på 57-åringen i Farsund sier han har vært på åstedet, men først etter at vedkommende var død.